Kari Mgaliq Seejiq

Kari Mgaliq Seejiq (出草故事) 
Brah mmowsa mgaliq siida o asi ka musa rmngaw ngalan kari alang ka pusu seusa mgaliq nii. Smruwa ka pnrngagan dha ni mmowsa siida do ini psrwai cminun ka qrijil,cmikan masu ni psramal buwax ddsun,hmlama ni sbgrahan ka tahuc rqda.

Musa mssli pprngaw bbuyu ka dsnaw mmowsa na ni “ mduuy qsiya ” o srbug na qsiya ka rnabaw ni daan na murus babaw tunux txtaxa hiyi smapuh ini dha keangal ramus. Babaw na nii, hmgluq pucing tgakac thmuku tluung ka kana ni tgluus embahang sndhug kari emptdudul, kiya do kana ka sciyu tluling baga dha o pspuun dha rmbug qsiya gaga brah mduuy qsiya ni smdhug kari.

Mtaqi bbuyu siida ka dhiya ni malu ka spi dha o asi klutuc mn3 musa “psisil”,nasi naqih ka pnssilan dha o asi alax, embrinah duri ini usa da. Nasi malu o asi usa quri ssaan dha.Hmdhik mqaras ni mnkleelug meuyas musa sapah. Pdalih alang dha nanaq do hmdhik pxal duri ni mqquri alang msqar puniq, nasi 2 ka nangal dha o ptpusal msqar.

Embahang ka seejiq alang ni ima ka mnangal do asi adas lukus hubang ka tnsapah ni saan haya pstrung plukus tudu elug. Dhuq alang ka hiya do dmuuy pucing da ki dara pais enjiyan ni sgkuwak na babaw mnarux hiyi dseejiq do asi kmalu ka mnarux seejiq. Spteetu “brqiya” nii o pnskraya kmeaguh mlawa utux druwan sapah tunux nii. Paah laqi bitaq rudan ka kana alang o bitaq mk5, 6 jiyax shngian dha kana ka rbuk dha, mseupu mqaras rmgrig Seejiq ghwayan utux o yaa bi mk10 jiyax plkusan lukus hubang ni babaw na hiya do mlukus ida saw pnlkusan niya.

Nasi niqan ka seejiq tnqnay dhyaan wada meydang taxa dha,dhuq alang ka dhiya siida uri o ini asi ktmay alang, keeman smkkingal kneulus musa alang ni mangal lukus embbulang ini duuy ana manu. Dhuq brah sapah dha nanaq siida o qhuran dha btunux tmutuy ka gaga sapah ni mknhuway mtmay sapah. Saw mgrbu saman do plkusun dha ka lukus hnici dha nganguc ni pucing nadas dha o ini dha jiyi pryuxun dha 1 pucing duri.

Rahuq seejiq sapah wada mgaliq uri o ini tduwa hmuc musa mtmay sapah dha.Duri o ini tduwa embahang nrnaw kari,kiya o uxay sseeliq quri dnngsan wada mgaliq. Dhuq alang ni embahang cminun do, kika tblaiq mtaqi ka keeman siida da.

Ida saw nii ka gaya seusa dha gmaliq Seejiq Balay seuxal, sknxalan ayang do ida ini qbhangi da, ungac qtaan uri da.